
   GRAD OPUZEN
· Gradsko vijeće
KLASA: 021-05/21-01/26
URBROJ: 2117-11/2-23-2
Opuzen, 07. prosinca 2023. godine

· Z  A  P  I  S  N  I  K 

· sa XXVI. sjednice Gradskog vijeća Grada Opuzena

· održane dana 07. prosinca 2023. godine (četvrtak) s početkom u 1810 sati 

· u velikoj dvorani Gradske vijećnice, Trg kralja Tomislava 1

NAZOČNI VIJEĆNICI:
Katarina Barišić, Majda Bartulović, Mario Bjeliš, Mihovil Bjeliš, Mario Dropulić, Ivan Glasović, Slavomir Prović, Kristijan Soče, Jure Stanić i Mladen Šiljeg
IZOČNI VIJEĆNICI:, Kata Glasović, Stana Kiridžija i Tomislav Šimović
Ostali: 

Gradonačelnik Ivan Mataga

Pročelnica Jedinstvenog upravnog odjela Ivona Topić Ćerlek
Zapisničar Andrija Zonjić
Predsjedavajući Kristijan Soče je pozdravio nazočne i konstatirao da je nazočno 10 vijećnika. Radni materijali dostavljeni su vijećnicima uz poziv za sjednicu te je predložen
Dnevni red

1. Prijedlog zapisnika sa XXV. sjednice Gradskog vijeća

2. Aktualni sat
3. Prijedlog Odluke o visini poreznih stopa godišnjeg poreza na dohodak Grada Opuzena

4. Prijedlog odluke o redu na pomorskom dobru
Otvorio je raspravu po prijedlogu dnevnog reda.

Vijećnik Jure Stanić – povreda Poslovnika; Na prošloj sjednici Gradskog vijeća zaključak po točki 11. dnevnog reda bio je da se na sljedeću sjednicu Vijeća pozove direktorica Turističke zajednice da vijećnicima pojasni kako je i zbog čega došlo do prijepora između nje i građana, što nije ispoštovano.

Predsjedavajući Kristijan Soče složio se s primjedbom vijećnika u svezi zaključka s prošle sjednice; Ispričao se vijećniku zbog svog propusta, jer je predloženi nacrt dnevnog reda predložen od strane gradonačelnika bio nešto veći od sada predloženog. Predložio je da se o ovoj temi raspravi na sljedećoj sjednici Vijeća, što je vijećnik uvažio.

Gradonačelnik Ivan Mataga putem maila uputio je vijećnicima prijedlog za dopunu dnevnog reda točkama: Prijedlog Odluke o raspisivanju javnog natječaja za prodaju zemljišta u vlasništvu Grada Opuzena, Prijedlog Odluke o kratkoročnom zaduživanju Grada Opuzena i Prijedlog Odluke o dugoročnom zaduživanju Grada Opuzena, s obrazloženjem i radnim materijalima. Podsjetio je kako se od rujna 2018. izvode radovi na uređenju obale male Neretve, te od rujna 2020. i projekt aglomeracije na istoj dionici, plus ulica Strimen. Tijekom provedbe projekata pokazala se potreba za dodatnim i neplaniranim radovima, o čemu je više puta govorio na prošlim sjednicama. Do završetka radova na tim dionicama očekuje nas još 3-4 mjeseca i da bi se uspješno završilo projekte potrebna su dodatna financijska sredstva od strane grada, koje nemožemo financirati samo iz redovnih prihoda. Radi se o projektima dodatnih radova sanacije kolničke konstrukcije "Prantrnovo" i „Trnovo“ u sklopu projekta uređenja obale, sanaciji crpnih stanica Strimen i ROSP, dodatnim asfalterskim radovima u ulicama bana Josipa Jelačića, Strimen i Crepina,trenutno neprihvatljivim VTR-ovima, dugu Vodovoda iz 2017. godine prema tvrtki Pomak d.o.o. u iznosu od 112.707,36 EUR još za platiti.  Isto tako, grad je pokrenuo zadnjih godinu dana određene projekte koji su planirani biti financirani iz vlastitih sredstava uz sufinanciranje iz ostalih javnih izvora. Rekonstrukciji oborinske odvodnje i nogostupa dijela Zagrebačke ulice, izgradnji javne rasvjete u ulici "Jasenska", te najnoviji - parking u ulici Stanka Parmaća. Podsjetio je kako na prethodnim  sjednicama nismo usvojili odluku za prodaju čestice 534/1 te ponovo istakao kako smatra da je trenutno najpovoljniji trenutak za to, obzirom da imamo i ozbiljno zainteresiranog kupca koji je poslao pismo namjere te namjerava na istoj čestici graditi trgovački centar od kojeg možemo očekivati prihod i od komunalnog doprinosa od oko 300.000,00 EUR, te buduće prihode od komunalne naknade i benefita od novozaposlenih osoba i ostalih prihoda povezanih s gradom i gradskim tvrtkama. Također, u radnim materijalima je dostavio ponude banaka za predložene kredite kao opciju ako se ne usvoji odluka o prodaji građevinskog zemljišta. Predložio je vijećnicima da prihvate prijedlog dopune dnevnog reda.

Predsjedavajući Kristijan Soče je rekao kako je dobio prijedlog dnevnog reda od strane gradonačelnika, a u kojem nije bilo ni riječi o točkama koje se predlažu za dopunu. Postojao je prijedlog odluke o javnom natječaju za zakup državnog poljoprivrednog zemljišta ali iz dostavljenih radnih materijala nije ni sam mogao shvatiti koje čestice idu u natječaj a koje ne. Smatra kako se vijećnicima moraju dostaviti potpuni podaci kako bi znali o čemu raspravljaju. Pročitao je gradonačelnikov prijedlog za dopunu dnevnog reda s radnim materijalima i mišljenja je da ova sjednica nije primjereno vrijeme da o tome raspravljamo.
Gradonačelnik Ivan Mataga je rekao kako je predsjednika vijeća i dva potpredsjednika vijeća detaljno upoznao s planiranim prihodima u narednom tromjesečju i tekućim obvezama grada na prethodno održanom sastanku 16.08.2023. te putem maila 23.08.2023., te za dva dugoročna kredita u tijeku koja se isplaćuju uz godišnji anuitet od 16.000,00 €. Prijedlog dopune reda je isto išao na nekoj od prethodnih sjednica uz ponude od banaka te pismo namjere od zainteresiranog kupca za česticu 534/1, tako da su svi vijećnici već tu bili upoznati o čemu se radi. Možemo se zadužiti do iznosa od 20% izvornih prihoda, a trenutno smo zaduženi 2,6% na godišnjoj razini, te ne vidi razlog zbog kojeg ne bi išli u zaduženje. U svezi poljoprivrednog zemljišta, neke čestice izdvojene su iz popisa čestica koje idu u javni natječaj, neke zbog neplaćanja zakupnine, neke zbog sumnje u nezakonito raspolaganje itd. Iz tog razloga predloženo je provođenje natječaja u nekoliko faza. Nada se da će novi prijedlog biti spreman do iduće sjednice.

Predsjedavajući Kristijan Soče podsjetio je gradonačelnika na ljetošnji razgovor kojom prilikom ga je pozvao na kontrolirano trošenje proračunskih prihoda, obzirom na situaciju, iako načelno nema ništa protiv novih projekata. Primjerice, izgradnja javne rasvjete u ulici Jasenska, ili uređenje parkinga u ulici Stanka Parmaća, što smatra baš i nije bilo hitno.

Vijećnik Slavomir Prović dao je primjedbu da u radnim materijalima dostavljenima u pisanom obliku nije dobio prijedlog odluke o visini poreznih stopa. Predložio je da se ova sjednica prolongira jer se obje predložene odluke donose izvan propisanog zakonskog roka.

Predsjedavajući Kristijan Soče rekao je kako je Ministarstvo mora, prometa i infrastrukture dalo uputu kojom je prolongiran utvrđeni rok za donošenje, obzirom da nije donešen pripadajući pravilnik o načinu provedbe zakona.

Vijećnik Jure Stanić je rekao kako je sinoć oko 21 sat dobio prijedlog za dopunu dnevnog reda s obimnim radnim materijalima, i nije siguran koliko je to „pravodobna dostava“. Rekao je kako je u prošlom sazivu vijeća ima više puta prijepore sa tadašnjim gradonačelnikom oko dnevnog reda i dostave radnih materijala; Nadao se da više neće imati problema s tim pitanjem, posebno što je i sam bio dijelom koalicije iz koje „nije sam otišao“. Zamolio je pročelnicu da mu se pravodobno dostavljaju radni materijali ili osiguraju adekvatni uvjeti za pristup istima. Po pitanju provedbe projekata, rekao je kako se i sam često pitao s kim gradonačelnik dogovara nove projekte; Nije protiv, ali da pravimo parking umjesto provodimo strateške projekte…

Gradonačelnik je povukao prijedlog za dopunu dnevnog reda uz obrazloženje da zaprimljeno objašnjenje planiranih obveza i prihoda poslano putem maila od strane Gradonačelnika bude osnova za sljedeću sjednicu koja će se brzo sazvati do kraja godine.
Predsjedavajući je dao je na glasovanje prijedlog dnevnog reda dostavljen vijećnicima u radnim materijalima. Nakon provedenog glasovanja konstatirao je da je prijedlog usvojen sa 9 glasova „ZA“ i jednim „SUZDRŽAN“ (vijećnik Slavomir Prović).
Ad.1. Prijedlog zapisnika sa XXV. sjednice Gradskog vijeća

Vijećnik Jure Stanić predložio je ispravak na stranici 2. gdje je navedeno da je „je koncesijskim odobrenjem odobreno 890 m2“ a treba stajati „80 m2“.

Vijećnik Slavomir Prović rekao je kako je u zapisniku navedeno da će gradonačelnik „provjeriti stanje u računovodstvu te će se vijećniku dostaviti odgovor“ u svezi plaćanja koncesijskih odobrenja, što nije napravljeno, kao što nije dostavljeno izvješće o kratkoročnim i dugoročnim obvezama grada, što je zatražio predsjedavajući. Također, vijećnik Ivan Glasović pitao je kada se može očekivati konačno uređenje ulice Strimen, a gradonačelnik je odgovorio kako možemo očekivati dovršetak radova u studenom.
Gradonačelnik Ivan Mataga je pojasnio kako prilikom odgovora na pitanje vijećnika Glasovića sigurno nije govorio o asfaltiranju, već o radovima na sanaciji kolektora gdje je došlo do slijeganja, koji su dovršeni u studenom. Nakon iste sanacije treba ispitati kanalizacijski kolektor na cijeloj dionici te nakon pozitivnih rezultata, može se pristupiti asfaltiranju.
Predsjedavajući je zapisnik XXV. sjednice, uz prijedlog za ispravak prema prijedlogu vijećnika Stanića, dao na glasovanje. Nakon provedenog glasovanja, konstatirao je da je zapisnik XXIII. sjednice Gradskog vijeća usvojen jednoglasno.
Ad.2. Aktualni sat

Vijećnik Jure Stanić ponovio je primjedbu kako od gradonačelnika nije dobio odgovor u svezi plaćanja utvrđene kazne za neovlašteno korištenje pomorskog dobra; Pitao je da li to znači da će to opet dovesti do prijepora Jure Stanić – gradonačelnik, kako je nekada bilo sa gosp. Mihaljevićem. Interesira ga odgovor. Smatra da je kolega Šimović u sukobu interesa, obzirom na to gdje je zaposlen i što stoji u opisu njegova posla, što je jasno elaborirao na prethodnim sjednicama; Pita se zbog čega to toleriramo. Isto vrijedi i za gosp. Željku Bjeliša, člana Povjerenstva za uvođenje u posjed, za kojeg postoji osnovana sumnja da su njegova obitelj i tvrtka uzimali državno zemljište u podzakup, što znači da su kršili zakon, a mi ga onda biramo u Povjerenstvo. Zatražio je od gradonačelnika odgovor ali nije ga dobio, što nije očlekivao.

Gradonačelnik je odgovorio kako pitanje nije njemu decidirano postavljeno.

Vijećnik Jure Stanić ponovio je kako je pitanje upućeno gradonačelniku te predložio da se posluša tonski zapis.

Vijećnica Katarina Barišić pitala je gradonačelnika zbog čega je prošireno parkiralište u ulici Stanka Parmaća na način da je „otkinut“ dio gradskog parka.
Gradonačelnik je odgovorio da je parkiralište minimalno prošireno na 1 – 1,5 m‘ parka što je procijenjeno kao tehnički opravdano i najbolje rješenje kako bi se postigao optimalan broj parkirališnih mjesta te ulaz/izlaz s obje strane.

Vijećnik Slavomir Prović komentirao je adventsko uređenje grada te rekao kako centar grada „svijetli kao Betlehem“, ali kako su ukrasi na postavljenoj jelki malo oskudni. Međutim, kada se krene malo dalje od centra, ukrasa je sve manje, a često su dotrajali ili ne rade. Više se puta na sjednicama vijeća polemiziralo o tome da li to znači da su naši sugrađani koji žive dalje od Zagrebačke ulice građani drugog reda. Predložio je da se to na prikladan način popravi.

Gradonačelnik Ivan Mataga je odgovorio kako još nije završeno kićenje. Imali smo intenciju tj dobre namjere s učenicima srednje sturkovne škole u Metkoviću popraviti neke dotrajale materijale da se obuhvati što više rasvjetnih stupova na ulicama, ali nisu mogli vremenski to odraditi uz ostale obveze. Druga primjedba je na izvođača gdje je unaprijed dogovoreno na koji način da se okite sve ulice, a njima je nestalo u međuvremenu materijala. Nadamo se u dogledno vrijeme da će se okititi kako je planirano u devetom mjesecu. U planu je bilo i malo klizalište, ali nismo dobili ponude jer smo malo zakasnili iz neiskustva s tim s iskazom interesa tj tražili smo ponudu u 9-om mjesecu, a trebalo je već u rano ljeto.
Vijećnica Katarina Barišić se složila kako grad treba primjereno ukrasiti, ali kako ne treba pretjerivati, pogotovo ako manjka proračunskih sredstava.

Vijećnik Slavomir Prović replicirao je na odgovor gradonačelnika; Gradonačelnik je rekao kako „smo imali dobre namjere“, međutim, i put u pakao je popločan dobrim namjerama. Smisao njegove diskusije je da građani budu zadovoljni a ne da se nekog „pucne po prstima“. Komentirao je račune „Čistoće“ za prošli mjesec a koji su za oko 30% veći. Pitao je kada će Gradsko vijeće i šira javnost dobiti informacije što se događa u komunalnim društvima. Da li će se Vijeću podnijeti izvješće o stanju u društvima ili će Vijeće to morati samo zatražiti.

Gradonačelnik Ivan Mataga odgovorio je kako povećanje cijena nema veze s krizom u društvu te kako cijene usluga nisu povećavane još od 2010. godine, a svi znamo koliko je u međuvremenu sve poskupjelo. Uz to imamo i kontinuirano povećanje minimalnih plaća. Podsjetio je i na dug Vodovoda iz 2017. godine kojeg sada moramo podmiriti. U javnom savjetovanju je i prijedlog za minimalno povećanje cijena vode i odvodnje. 
Vijećnik Mario Dropulić pitao je da li je cijena vode koju isporučuje NPKL vodovod ostala ista.

Gradonačelnik je odgovorio kako se ne radi o povećanju cijene vode od strane NPKL-a već ostatku duga prema tvrtki Pomak d.o.o. u iznosu od 112.707,36 EUR, za koji je dogovoreno da se podmiri do kraja godine. Dug prema NPKLM-u od 2018-e je druga stavka koje društvo Vodovod doo kroz reprogram trenutno isplaćuje od vlasitith sredstava.
Vijećnik Slavomir Prović rekao je kako gradonačelnik nije odgovorio da li će on, kao Skupština društva, podnijeti izvješće o stanju u društvima.

Vijećnik Jure Stanić ponovio je kako nije dobio pisani odgovor na upit o plaćanju razlike za korištenje pomorskog dobra prema zapisniku inspekcije, kao ni zapisnik inspekcije.
Gradonačelnik je odgovorio kako je smatrao da je vijećnik zadovoljan dobivenim odgovorom od strane pročelnice, ali ako vijećnik inzistira na pisanom odgovoru, isti će mu se dostaviti.

Vijećnica Katarina Barišić je rekla kako bi bilo dobro da se u prigodno blagdansko uređenje uključi i struka, tako da se sve zajedno ne pretvori u ruglo.

Vijećnik Ivan Glasović pitao je za stanje s projektima uređenja objekta NK Neretvanac,  sportsko-rekreacijske zone i konačnog asfaltiranja ulice Strimen.

Gradonačelnik je odgovorio kako su oba projekta u tijeku. Prošli smo administrativne provjere, a naknadno su tražene određene dopune, što je poslano. Projekt sanacije ulice Strimen bio je izdvojen iz projekta aglomeracije; Nakon završenih radova sanacije,potrebno je napraviti analizu ispravnosti kolektora, onda će pristupiti se asfaltiranju po pozitivnom ishodu analize. Ne može decidirano odgovoriti na pitanje kada će se točno asfaltirati, ali plan izvođača - tvrtke Colas je da s asfaltiranjem započne od naselja Podgradina gdje je već spreman određeni dio dionice, pa onda dalje ulice Prantrnovo i Strimen.

Vijećnik Mladen Šiljeg rekao je kako mu se čini da od projekta sportsko-rekreacijska zona na kraju neće biti ništa.

Predsjedavajući Kristijan Soče pitao je, prema Programu raspolaganja poljoprivrednim zemljištem, da li je stanje mijenjano u odnosu na važeći Program.

Gradonačelnik je odgovorio da je bilo određenih tehničkih izmjena na par čestica u samom Programu, koji se kontinuirano usklađuje sa stvarnim stanjem. Sve izmjene će biti donesene s izmjenama i dopunama Programa.
Predsjedavajući je komentirao činjenicu da je gradonačelnik tražio suglasnost za provedbu natječaja, što bi po njemu trebalo biti u domeni Gradskog vijeća.

Vijećnik Jure Stanić rekao je kako se javni natječaj raspisuje na temelju Programa raspolaganja, a on nije dovršen. Prethodnu suglasnost je dao državni tajnik Tugomil Majdak, ni sam ne zna na temelju čega, jer je osobno poslao više dopisa ministrici Mariji Vučković u kojima je ukazivao na nepravilnosti.
Predsjedavajući Kristijan Soče pitao je gradonačelnika mogu li vijećnici dobiti materijale na osnovu kojih je dobivena suglasnost Ministarstva poljoprivrede, uključujući i pregledne karte, kako bi sve bilo sasvim jasno.

Predsjedavajući jezaključio aktualni sat.

Ad.3. Prijedlog Odluke o visini poreznih stopa godišnjeg poreza na dohodak Grada Opuzena

Obrazloženje je dao gradonačelnik Ivan Mataga. Prijedlog odluke izrađen je na temelju članka 19a Zakona o porezu na dohodak, a poslan je predsjedniku Vijeća 22.11. uz prijedlog da se odluka usvoji do 01.12., sukladno zakonu. Obzirom na povećanje iznosa osobnih odbitaka i olakšica te ukidanja prireza, procijenjeno je da bi izgubili oko 3,5% proračunskih sredstava iz prihoda poreza na dohodak, te je iz tog razloga predložena ova odluka. Time se građanima omogućava povećanje opet plaća, a prihodi Grada nisu značajnije ugroženi; Očekivani manjak prihoda je oko 40.000 € koji će se opet nivelirati na staro stanje u sljedećim godinama povećanjem prihoda od poreza na dohodak.
Predsjedavajući je gradonačelniku dao generalnu primjedbu za sve točke dnevnog reda za koje nema radnih materijala, odnosno, u slučaju da je nešto hitno – neka se napiše „hitno“, jer neke stvari ne zna, niti je dužan znati. Zato postoje radni materijali zu koje bi trebalo postojati i razložno objašnjenje.

Vijećnik Slavomir Prović rekao je kako je gradonačelnik bio u pravu kada je rekao da je odluku trebalo usvojiti do 30.11., kako bi se ista mogla početi primjenjivatii od 01.01.2024. Čuli smo pojašnjenje ali je jednako tako činjenica da odluku nismo na vrijeme usvojili, a u tom slučaju zakon izrijekom kaže da će se primjenjivati dvije stope, od 20 i 30%. Pita se kakvu poruku šaljemo ovakvim ponašanjem. Dosadašnje stope su bile 20 i 30% plus prirez, a sada se predlažu stope od 22% i 30%; Ako se baš želi usvojiti ovakova trivijalna odluka, onda su obveznici plaćanja više stope u boljem položaju, jer bi istom logikom ona trebala biti 33%, što šalje lošu političku poruku. Zato je predložio da se odgodi usvajanje predložene odluke za nekoliko mjeseci jer se svakako ne može primjenjivati od 01.01.2024.

Gradonačelnik je povukao prijedlog odluke.

Ad.4. Prijedlog odluke o redu na pomorskom dobru

Prijedlog odluke obrazložio je gradonačelnik Ivan Mataga. Sukladno Zakonu o pomorskom dobru, ovu odluku smo dužni donijeti u roku od tri mjeseca od dana stupanja zakona na snagu. Njime se uvode određene promjene, primjerice, o ponudama će odlučivati Gradsko vijeće, a morati ćemo imati i pomorskog redara, što se može organizirati zajedno sa susjednim općinama.

Vijećnik Slavomir Prović rekao je kako je zakon objavljen 21.07. a stupio na snagu 29.07.; Kako je rok za donošenje ove odluke 90 dana od dana stupanja zakona na snagu, to bi značilo 29.10., odnosno da, kao i u prošloj točki, ne pratimo zakonsku regulativu. Nadalje, ukazao je na grešku na stranicama Grada gdje je objavljena Odluka o provedenom postupku javnog savjetovanja u periodu od 20.11.-20.12. Člankom 3. određeno je da poslove provedbe reda na pomorskom dobru obavlja upravno tijelo Grada Opuzena, odnosno pomorski redar. Zakonom je ostavljena mogućnost da se više JLS dogovori i imenuje jednog redara koji bi te poslove obavljao za sve. Volio bi i predlaže, da se taj dogovor što prije postigne te na adekvatan način ugradi u ovu odluku, jer bi u slučaju da se takav dogovor ne postigne mi sami bili u obvezi ispoštivati zakon i imati svog pomorskog redara. U članku 10. zabranjuje se upotreba jet-skijeva na udaljenosti od 300 metara od obale, odnosno ograđenog dijela plaže, a za npr. glisere ista odredba nije navedena, što je smatra potrebno bolje formulirati. U članku 22. navedeni su iznosi novčanih kazni za neovlašteno korištenje pomorskog dobra, koji baš i nisu primjereni i koje je potrebno povećati.

Gradonačelnik je obrazložio prethodno da su dobili naknadno upute od Ministarstva kako nije donešen još novi Pravilnik i Uredba sukladno stupanju novog Zakona, da se produljuje rok za donošenje Plana upravljanja pomorskim dobrom i Odluke o redu na pomorskom dobru do 01.12. Složio se s prijedlogom za povećanjem kazni osim u slučaju da je to regulirano samom zakonom.
Vijećnica Katarina Barišić pitala je može li se ovom odlukom regulirati pristup psima javnim plažama, obzirom na neodgovornost samih vlasnika.

Vijećnik Jure Stanić komentirao je nered s parkiranjem na Ušću, gdje se parkira s obje stran, pa i na pijesku. Smatra da, ako ćemo i dalje to tolerirati, onda ne bi ni trebali davati koncesije, ili da način parkiranja reguliramo kroz ovu odluku.

Gradonačelnik je rekao kako će se postupati po Odluci o redu na pomorskom dobru. Novim Pravilnikom će biti podrobnije objašenjene upute za red na pomorskom dobru te rad pomorskog redara. Dok se ne donese pripadajući pravilnik, pojasnio je kako po uputama od Ministarstva sada trebamo usvojiti predloženu odluku  koju ćemo kasnije, nakon usvajanja Pravilnika, opet trebati usklađivati po njemu.
Predsjedavajući je predložio da se glasuje o prijedlogu odluke uz izmjene prema prijedlozima vijećnika Provića da se odredi zajednički pomorski redar, preciznije reguliraju odredbe čl.10. te povećaju minimalne novčane kazne iz članka 22. za tri puta, uz prijedlog vijećnika Stanića da se uređenje parkiranja uvrsti u ovu odluku.
Nakon provedenog glasovanja konstatirao je da je prijedlog Odluke redu na pomorskom dobru u prdloženom tekstu, uz predložene izmjene, usvojen većinom glasova, sa 9 glasova „ZA“ i jednim „SUZDRŽANIM“ (vijećnik Slavomir Prović). Tekst Odluke objaviti će se u „Službenom glasniku Grada Opuzena“.
Predsjedavajući je zaključio sjednicu u 2010 sati.
  Zapisničar
                     Andrija Zonjić

